La carrera 30K Ciutat de Sagunt se celebrarà el 29 d'octubre
21 de setembre 2017

![](/media/wvobwhjv/61-rueda1.jpg)  
  

La carrera 30K Ciutat de Sagunt se celebrarà el diumenge 29 d'octubre. El recorregut, que començarà a les 9 h i acabarà a les 13 h, englobarà tant el nucli de Sagunt com el del Port de Sagunt. La línia d'eixida i de meta serà el pavelló d’internuclis, d'on els corredors i corredores partiran cap a Sagunt, després cap al pantalà del Port de Sagunt i, finalment, tornaran al pavelló d’internuclis.

La finalitat d'este traçat és que durant els trenta quilòmetres de recorregut de la carrera es passe per localitzacions típiques de la localitat. Segons el regidor d'Esports, Miguel Chover, **“és una distància molt adequada perquè els participants puguen preparar la marató de València”**, que se celebrarà tres setmanes després. El regidor afig que **“va a ser una fita dins de les carreres populars”**, ja que s'espera una alta participació.

Durant el recorregut, les entitats organitzadores s'han encarregat que hi haja una completa adequació. El tràfic estarà tallat per la policia durant els trams de la carrera i hi haurà voluntaris que indicaran el curs de la carrera, oferiran avituallament als corredors i col·locaran senyals.

Una de les novetats més importants és l'obertura del pantalà del Port de Sagunt, per on passarà la carrera en el quilòmetre 20. L'obertura d’esta part del recorregut ha sigut permesa per les autoritats portuàries, les quals han comprovat que l'estructura estiguera en bones condicions abans d'habilitar-la.  

 ![](/media/w1hl1umx/61-rueda-2-2.jpg)

L'esdeveniment està organitzat per l'Ajuntament de Sagunt, el qual ha contractat a l'empresa Cronometraje y Organización de Eventos Deportivos SL per facilitar la seua preparació. A més, es comptarà amb la col·laboració de diverses empreses i organitzacions locals que vulguen participar en l'esdeveniment.

Jordi Aznar, responsable de l'empresa Cronometra, aclareix que **“l'any passat van participar quasi 700 corredors”** així que, en ser este el segon any, s'estima un augment de les inscripcions. Segons Aznar **“és un esdeveniment especial perquè la carrera és tres setmanes abans de la marató de València”**.

Encara que l'esdeveniment principal siga la carrera 30K, també s'ofereix una carrera que recorrerà els 10 primers quilòmetres de distància. La 10K començarà i acabarà en el mateix punt que la carrera de trenta quilòmetres. La finalitat d'esta carrera de menys distància és introduir els nous aspirants a carreres de llarg recorregut i que així puguen tenir una primera presa de contacte o entrenament en estes modalitats.

Les inscripcions estaran obertes fins a la mateixa setmana de la carrera, amb un total de 2.000 places per a la 30K i 1.000 per a la 10K.

*   [](http://www.facebook.com/sharer.php?u=https://aytosagunto.es/va/actualitat/la-carrera-30k-ciutat-de-sagunt-se-celebrara-el-29-d-octubre/ "Facebook")
*   [](http://twitter.com/share?url=https://aytosagunto.es/va/actualitat/la-carrera-30k-ciutat-de-sagunt-se-celebrara-el-29-d-octubre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-carrera-30k-ciutat-de-sagunt-se-celebrara-el-29-d-octubre/ "Linked In")
*   [](mailto:?body=https://aytosagunto.es/va/actualitat/la-carrera-30k-ciutat-de-sagunt-se-celebrara-el-29-d-octubre/)